title: Vykonávacie nariadenie Komisie (EÚ) 2018/823 zo 4. júna 2018, ktorým sa ukončuje čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike

text:
               5.6.2018

               SK

               Úradný vestník Európskej únie

               L 139/14

         VYKONÁVACIE NARIADENIE KOMISIE (EÚ) 2018/823
   zo 4. júna 2018,
   ktorým sa ukončuje čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Tureckej republike
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (1) („základné nariadenie“), a najmä na jeho článok 19 ods. 4,
   keďže:
   1.   POSTUP

   1.1.   Platné opatrenia

               (1)

               Komisia po antisubvenčnom prešetrovaní (ďalej len „pôvodné prešetrovanie“) uložila prostredníctvom vykonávacieho nariadenia (EÚ) 2015/309 (2) konečné vyrovnávacie clá na dovoz niektorých pstruhov dúhových s pôvodom v Turecku (ďalej len „platné opatrenia“).

         1.2.   Žiadosť o čiastočné priebežné revízne prešetrovanie

               (2)

               Egejské združenie vývozcov (Aegean Exporters' Association, ďalej len „žiadateľ“) podalo 13. marca 2017 žiadosť o čiastočné priebežné revízne prešetrovanie vyrovnávacích opatrení.

               (3)

               V žiadosti sa uvádzali dôkazy o tom, že zmena vykonávania priamych výrobných subvencií zavedená v roku 2016 viedla k značnému zníženiu výšky subvencií pre výrobcov pstruhov v Turecku, takže na vyrovnanie subvencovania už neboli potrebné opatrenia. Žiadateľ takisto uviedol, že zmena je trvalá. Podľa žiadateľa sa teda platné opatrenia musia prešetriť.

         1.3.   Začatie čiastočného priebežného revízneho prešetrovania

               (4)

               Keďže Komisia zistila, že existujú dostatočné dôkazy na začatie čiastočného priebežného revízneho prešetrovania, prostredníctvom oznámenia uverejneného v Úradnom vestníku Európskej únie (ďalej len „oznámenie o začatí revízneho prešetrovania“) (3)20. júla 2017 oznámila začatie čiastočného priebežného revízneho prešetrovania podľa článku 19 základného nariadenia.

         1.4.   Obdobie revízneho prešetrovania

               (5)

               Revízne prešetrovanie sa vzťahovalo na obdobie od 1. júla 2016 do 30. júna 2017. Komisia na posúdenie, či sa subvencovanie pre výrobcov pstruhov znížilo od pôvodného prešetrovania a či je zmena trvalá, analyzovala aj vývoj celkového objemu subvencií poskytnutých Tureckom výrobcom pstruhov od pôvodného obdobia prešetrovania (od 1. januára do 31. decembra 2013).

         1.5.   Strany, ktorých sa prešetrovanie týka

               (6)

               Komisia o začatí čiastočného priebežného revízneho prešetrovania informovala žiadateľa, známych vyvážajúcich výrobcov v Turecku, výrobcov z Únie, používateľov a obchodníkov, o ktorých je známe, že sa ich týka prešetrovanie, združenia zastupujúce výrobcov z Únie a turecké orgány.

               (7)

               Zainteresované strany dostali príležitosť písomne sa vyjadriť a požiadať o vypočutie v rámci lehoty stanovenej v oznámení o začatí revízneho prešetrovania.

               (8)

               Dve zainteresované strany predložili pripomienku na obhajobu potreby zachovať platné opatrenia. Jedna zo strán, Dánske združenie akvakultúry (Danish Aquaculture Association) (zastupujúce navrhovateľa v pôvodnom prešetrovaní), vyjadrila názor, že podmienky článku 19 základného nariadenia neboli splnené. Tvrdila, že informácie uvedené v žiadosti boli neúplné a neposkytovali pravdivý obraz o subvencovaní výrobcov pstruhov v Turecku a že zmeny zavedené Tureckom nemožno považovať za trvalé. Druhá strana, Španielske združenie akvakultúry, takisto tvrdila, že vyrovnávacie opatrenia sa musia zachovať, a tvrdila, že ceny tureckých dovozov sú nižšie ako ceny výrobcov pstruhov z Únie.

         1.6.   Výber vzorky vyvážajúcich výrobcov v Turecku

               (9)

               So zreteľom na veľký počet vyvážajúcich výrobcov Komisia v oznámení o začatí revízneho prešetrovania uviedla, že možno urobí výber vzorky vyvážajúcich výrobcov v súlade s článkom 27 základného nariadenia.

               (10)

               S cieľom rozhodnúť o potrebe výberu vzorky a v prípade kladného rozhodnutia k nemu pristúpiť Komisia požiadala všetkých známych vyvážajúcich výrobcov v Turecku, aby poskytli informácie uvedené v oznámení o začatí revízneho prešetrovania. Okrem toho Komisia požiadala misiu Tureckej republiky pri Európskej únii, aby identifikovala a/alebo kontaktovala iných vyvážajúcich výrobcov, ak existujú, ktorí by mohli mať záujem zúčastniť sa na prešetrovaní. Celkovo boli informácie uvedené v oznámení o začatí revízneho prešetrovania poslané viac ako 70 spoločnostiam v Turecku.

               (11)

               Dvadsaťsedem vyvážajúcich výrobcov poskytlo požadované informácie a súhlasilo so svojím zaradením do vzorky. Komisia v súlade s článkom 27 ods. 1 základného nariadenia predbežne vybrala vzorku piatich vyvážajúcich výrobcov/skupín výrobcov, ktorí zahŕňali troch vyvážajúcich výrobcov/skupiny výrobcov s najväčším objemom dovozov do Únie a dvoch menších vyvážajúcich výrobcov/skupiny výrobcov. Komisia považovala navrhnutú vzorku za reprezentatívnu.

               (12)

               Komisia vyzvala zainteresované strany, aby vyjadrili pripomienky k predbežnej vzorke. Dve skupiny vyvážajúcich výrobcov, KLC Group a Sagun Group, požiadali o zaradenie do vzorky. Komisia sa so zreteľom na veľký objem vývozov skupiny KLC Group rozhodla pridať ju do vzorky s cieľom náležite preskúmať účinky upravenej schémy na sektor. Komisia sa však so zreteľom na obmedzený čas dostupný na revízne prešetrovanie rozhodla odmietnuť žiadosť skupiny Group Sagun o zaradenie do vzorky (4).

               (13)

               Konečnú vzorku teda tvorili títo vyvážajúci výrobcovia/skupiny vyvážajúcich výrobcov a ich prepojené spoločnosti:

                           —

                           ADA SU Group,

                           —

                           ALIMA Group,

                           —

                           GMS Group,

                           —

                           KLC Group,

                           —

                           Mittos Su Ürünleri,

                           —

                           Özpekler Group.

               (14)

               Konečná vzorka predstavovala približne 71 % objemu dovozu prešetrovaného výrobku vyvážaného do Únie počas obdobia revízneho prešetrovania. Podľa Komisie bola reprezentatívna a umožňovala riadnu analýzu účinkov zmien, ktoré Turecko zaviedlo, na všetky spoločnosti v tomto sektore.

         1.7.   Dotazníky a overovanie na mieste

               (15)

               Komisia získavala a overovala všetky informácie považované za potrebné na vyhodnotenie vplyvu zmeny vo vykonávaní schémy priamych subvencií, ktorú Turecko zaviedlo.

               (16)

               Komisia poslala dotazníky šiestim vyvážajúcim výrobcom/skupinám vyvážajúcich výrobcov zaradeným do vzorky a Turecku. Od všetkých uvedených strán boli doručené úplne vyplnené dotazníky.

               (17)

               Komisia vykonala overovanie v priestoroch jednej zo skupín vyvážajúcich výrobcov zaradených do vzorky, skupiny Alima Group. Komisia vykonala overenie na mieste aj v priestoroch tureckých orgánov. Komisia sa so zreteľom na závery uvedené v kapitole 4.3.4 rozhodla nenavštíviť ostatné spoločnosti zaradené do vzorky.

         1.8.   Poskytnutie informácií

               (18)

               Komisia 21. februára 2018 všetkým zainteresovaným stranám oznámila základné skutočnosti a úvahy týkajúce sa prešetrovania a vyzvala ich, aby do 18. marca 2018 predložili písomné pripomienky a/alebo žiadosť o vypočutie pred Komisiou a/alebo úradníkom pre vypočutie v obchodných konaniach.

               (19)

               Pripomienky po poskytnutí informácií predložilo Turecko, žiadateľ, štyria vyvážajúci výrobcovia zaradení do vzorky a Dánske združenie akvakultúry. Vypočutie za účasti Komisie, Turecka a žiadateľa sa uskutočnilo 23. marca 2018. Vypočutie za účasti Komisie a Dánskeho združenia akvakultúry sa uskutočnilo 16. apríla 2018.

         2.   PREŠETROVANÝ VÝROBOK A PODOBNÝ VÝROBOK

               (20)

               Prešetrovaným výrobkom je pstruh dúhový (Oncorhynchus mykiss):

                           —

                           živé ryby s hmotnosťou jedného kusa nepresahujúcou 1,2 kg, alebo

                           —

                           čerstvé, chladené, mrazené a/alebo údené ryby:

                           —

                           vo forme celých rýb (s hlavami), so žiabrami alebo bez nich, vypitvané alebo nevypitvané, s hmotnosťou jedného kusa nepresahujúcou 1,2 kg, alebo

                           —

                           bez hláv, so žiabrami alebo bez nich, vypitvané alebo nevypitvané, s hmotnosťou jedného kusa nepresahujúcou 1 kg, alebo

                           —

                           vo forme filé s hmotnosťou jedného kusa nepresahujúcou 400 g,

                     s pôvodom v Turecku a v súčasnosti patriace pod číselné znaky KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 a ex 0305 43 00 (kódy TARIC 0301919011, 0302118011, 0303149011, 0304429010, 0304829010 a 0305430011) (ďalej len „prešetrovaný výrobok“).

               (21)

               Komisia v pôvodnom prešetrovaní skonštatovala, že výrobky vyrábané v Únii a výrobky vyrábané v Turecku sú podobné výrobky v zmysle článku 2 písm. c) základného nariadenia.

         3.   SUBVENCIE NAPADNUTÉ V PÔVODNOM PREŠETROVANÍ

               (22)

               Komisia v pôvodnom prešetrovaní preskúmala viaceré opatrenia, z ktorých mali profitovať alebo mohli profitovať tureckí vyvážajúci výrobcovia pstruhov počas pôvodného obdobia prešetrovania (rok 2013) [pozri odôvodnenie 37 vykonávacieho nariadenia Komisie (EÚ) č. 1195/2014 (5), ktorým sa ukladá konečné vyrovnávacie clo].

               (23)

               Hlavné subvencie, z ktorých profitovali tureckí výrobcovia pstruhov počas pôvodného obdobia prešetrovania, boli priame subvencie poskytnuté všetkým výrobcom pstruhov za kilogram, a pohybovali sa v rozmedzí od 7 do 9,6 %. Ďalej mali zo subvencovaných úverov prospech dve spoločnosti zaradené do vzorky v pôvodnom prešetrovaní. Výška subvencií prostredníctvom subvencovaných úverov, ktorú zistila Komisia, bola 0,1 % pre jednu zo spoločností (Kilic) a 0,3 % pre druhú spoločnosť (Özpekler).

               (24)

               Komisia zistila, že prospech zo všetkých ostatných prešetrovaných subvenčných opatrení v pôvodnom období prešetrovania bol nulový alebo zanedbateľný. Preto opatreniami uloženými výrobcom pstruhov sa vyrovnávali najmä priame subvencie.

               (25)

               V pôvodnom období prešetrovania (rok 2013) boli priame subvencie výrobcom pstruhov udelené na základe dekrétu č. 2013/4463 zo 7. marca 2013 o poľnohospodárskych subvenciách v roku 2013 (ďalej len „dekrét z roku 2013“). Tento dekrét sa týkal pstruhov vyprodukovaných v roku 2013.

               (26)

               Na základe dekrétu z roku 2013 boli subvencie udelené všetkým výrobcom pstruhov, ktorí mali platnú výrobnú licenciu pre hospodárstvo na chov rýb. Výrobná licencia sa mohla vzťahovať na výrobu v mori, v priehrade alebo na výrobu umiestnenú vo vnútrozemí. Výrobca pstruhov mohol mať viaceré výrobné licencie (hospodárstva na chov rýb) v rovnakej priehrade alebo rovnakej oblasti v mori. Na základe dekrétu z roku 2013 bola výroba v rámci každej z týchto licencií oprávnená na subvencie do týchto limitov: výrobcovia pstruhov dostali na každú svoju výrobnú licenciu 0,65 tureckej líry (ďalej len „TL“) za kilogram pstruhov na výrobu do 250 ton ročne; na výrobu od 251 do 500 ton polovicu sumy (0,325 TL/kg) a na výrobu nad 500 ton nedostali žiadnu subvenciu.

         4.   VÝSLEDKY PREŠETROVANIA

   4.1.   Všeobecné informácie

               (27)

               Subvencie na výrobu pstruhov sa upravujú dekrétom, ktorý každoročne prijíma turecká vláda. V dekréte sa ustanovujú základné podmienky a výšky subvencií pre produkciu akvakultúry v Turecku. Postupy a zásady týkajúce sa vykonávania dekrétu sa potom bližšie určujú v oznámení, ktoré každý rok vydáva ministerstvo pre potravinárstvo, poľnohospodárstvo a dobytok.

               (28)

               Keďže obdobie revízneho prešetrovania sa vzťahovalo na druhú polovicu roka 2016 a prvú polovicu roka 2017, Komisia najskôr preskúmala výšku a podmienky subvencií, ktoré boli výrobcom pstruhov udelené alebo sa mali udeliť v rokoch 2016 a 2017 (pozri kapitolu 4.2).

               (29)

               Po druhé, Komisia analyzovala celkový vývoj výšky subvencií, ktoré Turecko poskytlo od pôvodného prešetrovania doteraz (pozri kapitolu 4.3). Po tretie, Komisia posúdila, či sa úroveň subvencovania výrazne zmenila a či možno túto zmenu považovať za trvalú (pozri kapitolu 4.4).

         4.2.   Subvencie poskytnuté na výrobu pstruhov v roku 2016 a v roku 2017

   4.2.1.   Subvencie na výrobu pstruhov v roku 2016

               (30)

               V roku 2016 boli subvencie výrobcom pstruhov udelené na základe dekrétu č. 2016/8791 (6) o poľnohospodárskych subvenciách poskytovaných v roku 2016 (ďalej len „dekrét z roku 2016“). V oznámení č. 2016/33 (7) o podpore pre akvakultúru sa ďalej bližšie určujú podmienky poskytovaných subvencií.

               (31)

               Aj keď výška subvencie v TL/kg zostala na úrovniach z roku 2013, v novom článku 4.16 sa zo subvencií vyňali podniky s licenciami, ktoré „sa nachádzali v rovnakej možnej oblasti určenej ministerstvom, rovnakej priehradnej nádrži alebo v regionalizovanej priehradnej nádrži nachádzajúcej sa v rovnakej zóne“.

               (32)

               Podľa uvedeného článku a v rozpore so situáciou počas pôvodného obdobia prešetrovania v prípade, že výrobca pstruhov mal viac ako jednu výrobnú licenciu (alebo viac „hospodárstiev na chov rýb“) v rovnakej možnej zóne v mori podľa vymedzenia ministerstva, v rovnakej nádrži (priehrade) alebo v rovnakých nádržiach nachádzajúcich sa v rovnakých regiónoch, ktoré patrili rovnakej osobe či rovnakému podniku/spoločnosti, tieto licencie alebo hospodárstva na chov rýb sa považovali za jednu licenciu alebo jedno hospodárstvo tejto spoločnosti a priama subvencia sa vyplácala podľa uvedeného výkladu. Žiadateľ argumentoval, že na základe tohto článku sa objem výroby oprávnenej na subvencie znížil, čo viedlo k značnému zníženiu subvencií, ktoré získali výrobcovia pstruhov. Komisia však poznamenala, že táto podmienka mala dve obmedzenia.

               (33)

               Po prvé, z prešetrovania vyplynulo, že podľa informácií, ktoré poskytlo Turecko, obmedzenie stanovené v článku 4.16 dekrétu z roku 2016 sa týkalo len výroby pstruhov v priehradných nádržiach alebo v mori, ale nie výroby na pevnine, ktorá podľa informácií poskytnutých Tureckom predstavovala približne 20 % celkovej výroby pstruhov (8). Po poskytnutí informácií Turecko takisto potvrdilo, že 65 % celkového počtu výrobných podnikov (fariem) sa nachádza na pevnine a len 35 % výrobných podnikov (fariem) sa nachádza v priehradných nádržiach alebo v mori.

               (34)

               Obmedzenie stanovené v článku 4.16 dekrétu z roku 2016 teda nemalo vplyv na 20 % výroby pstruhov, ani na 65 % výrobných podnikov alebo fariem. To bol napríklad aj prípad jednej zo spoločností zaradených do vzorky, spoločnosti Mittos, ktorej farma na výrobu pstruhov sa nachádza na pevnine. Takisto ďalšia skupina podnikov zaradená do vzorky, skupina Özpekler, mala farmy umiestnené v rôznych priehradných nádržiach. Podľa informácií, ktoré poskytli tieto spoločnosti/skupiny spoločností (a ktoré boli overené na úrovni vlády), boli tieto spoločnosti oprávnené prijať subvencie na rovnaký počet výrobných licencií (šesť v prípade prvej spoločnosti a tri v prípade druhej spoločnosti) v roku 2015 (pred zmenou legislatívy) a aj v roku 2016 (keď už bola v platnosti nová legislatíva). Zmena legislatívy teda nemala žiaden významný vplyv na uvedené spoločnosti.

               (35)

               Po druhé, obmedzenie sa uplatňovalo na jednu právnickú osobu, teda v prípade skupiny zloženej z prepojených spoločností mohla každá spoločnosť žiadať o subvencie až do limitov stanovených v dekréte. To znamená, že ak bola skupina spoločností zložená z rôznych právnických osôb, ktoré mali svoje rybné hospodárstva (licencie) v rovnakej zóne, každá spoločnosť zo skupiny mohla samostatne profitovať zo subvencií, aj keď mala hospodárstva v rovnakej zóne ako ostatné prepojené spoločnosti. Turecko potvrdilo, že išlo o prípad jednej skupiny zaradenej do vzorky, skupiny Alima Group. Obidve prepojené spoločnosti v tejto skupine boli oprávnené žiadať o subvencie, hoci sa ich hospodárstva nachádzali v rovnakej zóne.

               (36)

               Z týchto dôvodov celkový vplyv obmedzenia značne neznížil počet príjemcov. Podľa informácií, ktoré poskytlo Turecko, sa počet licencií pre hospodárstva oprávnené na priamu subvenciu znížil z približne 947 licencií pre hospodárstva v roku 2015 na 837 licencií pre hospodárstva v roku 2016 a na 817 licencií v roku 2017. Ako sa vysvetľuje v odôvodnení 34, aj keď sa na individuálnom základe v prípade niektorých spoločností od roku 2015 do roku 2016 znížil počet oprávnených licencií, pre niektoré z týchto spoločností, napríklad spoločnosti Özpekler Group alebo Mittos, bol počet oprávnených licencií rovnaký pred zmenou aj po zmene.

               (37)

               Okrem legislatívnej zmeny zavedenej článkom 4.16 dekrétu z roku 2016 Turecko tým istým dekrétom vykonávalo od 1. januára 2016 aj novú priamu subvenciu na výrobu v uzavretých systémoch (9). V článku 4.16 uvedeného dekrétu sa stanovuje, že cieľom je „maximálne využívať vodné zdroje dostupné v krajine na zabezpečenie kultivácie produktov akvakultúry a rôznych druhov na miestach, kde je voda obmedzená“.

               (38)

               Subvencia na výrobu v uzavretých systémoch sa mohla poskytnúť aj výrobcom iných druhov rýb stanovených v dekréte, ako sú napríklad zubatica pruhovaná a morona striebristá. Výška subvencie bola stanovená na 0,5 TL/kg ryby vyrobenej v tomto systéme bez ohľadu na druh vyrábanej ryby.

         4.2.2.   Subvencie poskytované na výrobu pstruhov v roku 2017

               (39)

               V súlade s postupom prijímania nových dekrétov a oznámení na úpravu subvencií pre výrobcov pstruhov každý rok, bol dekrét z roku 2016 v roku 2017 nahradený dekrétom č. 2017/10465 (10) o poľnohospodárskych podporách poskytovaných v roku 2017 (ďalej len „dekrét z roku 2017“). V oznámení č. 2017/38 (11) o podpore pre akvakultúru sa ďalej bližšie určujú podmienky poskytovaných subvencií.

               (40)

               V dekréte z roku 2017 zostali zachované ustanovenia článku 4.16 o počte oprávnených licencií. Zároveň sa zaviedlo zvýšenie výšky priamych subvencií na výrobu pstruhov. Nové výšky subvencií boli takéto:

                           —

                           na výrobu do 250 ton bola subvencia stanovená vo výške 0,75 TL/kg (v porovnaní s 0,65 TL/kg v roku 2016),

                           —

                           na výrobu od 250 ton do 500 ton bola subvencia stanovená vo výške 0,375 TL/kg (v porovnaní s 0,325 TL/kg v roku 2016),

                           —

                           na výrobu nad 500 ton neboli stanovené žiadne subvencie.

               (41)

               Dekrétom z roku 2017 sa zaviedli aj nové subvencie. Podľa informácií, ktoré poskytlo Turecko, tieto nové subvencie čiastočne nahradili a doplnili priame subvencie, ktoré vyrovnávali opatrenia z pôvodného prešetrovania, a ich cieľom bolo podporiť spotrebu rýb v Turecku, splniť environmentálne normy, bojovať proti chorobám a kvalita, diverzifikácia a vysledovateľnosť potravín. Nové výšky subvencií boli takéto:

                           —

                           subvencie pre pstruha nad 1 kg,

                           —

                           subvencie na označovanie rýb,

                           —

                           subvencie pre správnu poľnohospodársku prax.

               (42)

               Cieľom subvencií na výrobu pstruhov nad 1 kg bolo podporiť diverzifikáciu výrobkov. Výška subvencie bola stanovená na 0,25 TL/kg na výrobu do 250 ton a polovičná výška (0,125 TL/kg) na výrobu od 250 ton do 500 ton. Obmedzenie kritérií oprávnenosti uvedené v článku 4.16 a vysvetlené v odôvodneniach 32 až 35 sa uplatňovalo aj na tento druh subvencie.

               (43)

               Po poskytnutí informácií Turecko a žiadateľ tvrdili, že subvencia pre pstruhy nad 1 kg sa na dotknutý výrobok vzťahovala len vtedy, keď sa jeho hmotnosť pohybovala medzi 1 a 1,2 kg. Tvrdili, že pstruhy s hmotnosťou nad 1,2 kg viac nespadali pod vymedzenie dotknutého výrobku. Navyše, podľa vyjadrenia Turecka, ministerstvo poľnohospodárstva obmedzí subvenciu na pstruhy s hmotnosťou nad 1,25 kg v nadchádzajúcom oznámení, v ktorom budú vymedzené podmienky pre systémy subvencovania výroby na rok 2018. Preto by sa subvencia na pstruhy nad 1 kg nemala zohľadňovať pri posudzovaní vývoja výšky subvencií poskytnutej výrobcom pstruhov v rokoch 2017 a 2018.

               (44)

               Komisia súhlasila s tvrdením, že pstruhy predávané vo forme celých rýb s hmotnosťou aspoň 1,2 kg neboli dotknutým výrobkom. Subvencie poskytnuté na výrobu takýchto rýb, ktoré sú výlučne určené na iný trh, nie sú teda na základe súčasných opatrení napadnuteľné.

               (45)

               Výroba pstruhov s hmotnosťou od 1 kg do 1,2 kg však v roku 2017 profitovala zo schémy a spadala pod vymedzenie výrobku. Okrem toho článkom 4 písm. f) oznámenia č. 2017/38 sa subvencia udeľuje chovateľom rýb pri výlove. Ak by aj Turecko v roku 2018 zamýšľalo obmedziť subvenciu pre pstruhy s hmotnosťou nad 1,25 kg, dekrét neobsahuje žiadne právne kritérium, na základe ktorého by subvencia bola vylúčená v prípade, že pstruh sa predáva v inej forme. Podľa doručených informácií je bežnou praxou v danom odvetví spracovať niektoré z veľkých vylovených pstruhov a predať ich ako dotknutý výrobok, napríklad vo forme filé. Preto dotknutý výrobok profituje zo zodpovedajúcich súm subvenčnej schémy. Komisia sa navyše vo svojej analýze môže oprieť iba o príslušné legislatívne a administratívne akty v konečnom znení, ktoré sú plne právoplatné vo vyvážajúcej krajine. Keďže oznámenie vymedzujúce podmienky na rok 2018 ešte nebolo prijaté, plánované podmienky, ako ich Turecko uviedlo, v tejto fáze nemožno brať do úvahy. Komisia preto odmietla vylúčiť túto schému zo svojej celkovej analýzy a radšej sa zamerala vo svojich zisteniach na ekonomický účinok schémy (pozri odôvodnenie 67).

               (46)

               Cieľom subvencií na označovanie rýb bola podpora vysledovateľnosti a kvality rýb. Výška subvencie bola 0,02 TL/kus na výrobu do 250 ton a polovičná výška (0,01 TL) na výrobu od 250 ton do 500 ton. Limit sa uplatňoval na jednu výrobnú licenciu. Obmedzenie kritérií oprávnenosti uvedené v článku 4.16 a vysvetlené v odôvodneniach 32 až 35 sa uplatňovalo aj na tento druh subvencie. Subvencia na označovanie rýb sa mohla poskytnúť aj výrobcom iných druhov rýb stanovených v dekréte, ako sú napríklad zubatica pruhovaná a morona striebristá. Zainteresované strany po poskytnutí informácií toto zistenie nespochybnili.

               (47)

               Subvencie pre správnu poľnohospodársku prax sa týkali plnenia určitých noriem súvisiacich so životným prostredím, bezpečnosťou potravín, dobrými životnými podmienkami rýb a vysledovateľnosťou. Každá spoločnosť musela absolvovať audit, aby mohla byť oprávnená na subvencie. Po ukončení auditu sa mohlo vydať osvedčenie. Inštitúty, ktoré kontrolovali plnenie noriem, muselo certifikovať ministerstvo. Lehota na podanie žiadostí spoločností, aby mohli byť oprávnené na výrobu pstruhov vyrábaných v roku 2017, bola 31. marca 2018. Výška subvencie bola stanovená na 0,25 TL/kg na výrobu do 250 ton. Limit sa uplatňoval na jednu právnickú osobu. Zainteresované strany po poskytnutí informácií toto zistenie nespochybnili.

         4.2.3.   Záver

               (48)

               Po legislatívnej zmene zavedenej článkom 4.16 dekrétu z roku 2016 sa zdalo, že objem výroby pstruhov oprávnenej na priame subvencie sa znížil. Podľa informácií, ktoré poskytlo Turecko, ako aj podľa informácií dostupných v záznamoch, však bolo ťažké určiť skutočný vplyv legislatívnej zmeny z roku 2016 z hľadiska objemu a hodnoty oprávnenej výroby v porovnaní so systémom platným pred nadobudnutím platnosti tohto dekrétu a tento vplyv závisel od objemu výroby v rámci jednotlivých licencií.

               (49)

               Vplyv sa líšil aj na úrovni jednotlivých spoločností v závislosti od konkrétnej situácie výroby každej spoločnosti. Spoločnosti, ktoré mali viac ako jednu licenciu v rovnakom regióne alebo rovnakej zóne v starom režime, mohli od roku 2016 získať priame subvencie len pre jednu z nich. Iné spoločnosti, ktoré mali výrobu na pevnine (napríklad Mittos) alebo ktoré pôsobili v rôznych zónach či regiónoch (napríklad skupina Özpekler), však dostávali priame subvencie v rovnakej alebo aj väčšej výške ako pred rokom 2016, pretože mali viac ako jednu licenciu. Navyše so zreteľom na skutočnosť, že obmedzenie stanovené v článku 4.16 dekrétu z roku 2016 sa uplatňovalo na jednu právnickú osobu, vplyv legislatívnej zmeny na skupinu spoločností závisel aj od jej štruktúry. Preto zatiaľ čo skupiny spoločností ako GMS Group a KLC Group zasiahla zmena právnych predpisov najviac, spoločnosti alebo skupiny spoločností ako Alima, Mittos, Özpekler a všetky malé spoločnosti, ktoré predstavujú viac ako 65 % spoločností, legislatívna zmena zasiahla iba v obmedzenej miere alebo ich nezasiahla vôbec.

               (50)

               Komisia ďalej skonštatovala, že v roku 2017 sa skutočná suma priamych subvencií pre výrobcov pstruhov zvýšila (pozri odôvodnenie 40). Dekrétmi z rokov 2016 a 2017 sa zaviedli aj viaceré nové subvencie, z ktorých môžu profitovať výrobcovia pstruhov (pozri kapitoly 4.2.1 a 4.2.2).

               (51)

               Preto aj keď obmedzenia zavedené v roku 2016 mohli viesť k zníženiu subvencovania formou priamych subvencií, Turecko zároveň zaviedlo nové subvencie a/alebo zmenilo existujúce subvenčné opatrenia. Dôležitá otázka teda bola, či zvýšená suma priamych subvencií a nové subvencie nekompenzovali obmedzenie zavedené v dekréte z roku 2016. Ak by to tak bolo, celková úroveň subvencovania mohla byť rovnaká alebo vyššia ako úroveň subvencovania vypočítaná v čase zavedenia pôvodných vyrovnávacích ciel. Ak aj jeden výrobca profitoval z priamych subvencií v roku 2016 menej, lebo jeho rôzne licencie alebo hospodárstva na chov rýb sa považovali za jednu licenciu alebo jedno hospodárstvo, táto zmena nemusela nutne viesť k zníženiu celkovej úrovne subvencovania v porovnaní so situáciou pred legislatívnou zmenou v roku 2016 (pozri odôvodnenia 62 až 65).

               (52)

               Komisia preto usúdila, že musí posúdiť vplyv všetkých subvenčných opatrení, z ktorých mohli profitovať výrobcovia pstruhov v Turecku (alebo z nich môžu profitovať v budúcnosti), ako aj celkovú úroveň subvencovania na vnútroštátnej úrovni. Komisia preto neskúmala konkrétne účinky zmeny právnych predpisov v období prešetrovania na každú zo spoločností zaradených do vzorky individuálne, ale vypracovala posúdenie na globálnej úrovni, pričom svoje závery potvrdila využitím informácií, ktoré poskytli vyvážajúci výrobcovia zaradení do vzorky.

               (53)

               Po poskytnutí informácií Turecko a žiadateľ argumentovali, že Komisia mala prepočítať subvenčné rozpätie pre spoločnosti zaradené do vzorky na individuálnom základe. Komisia s týmto argumentom nesúhlasila. Žiadateľ žiadal, aby bolo opätovne preskúmané zníženie úrovne subvencií pre všetkých výrobcov pstruhov v Turecku v nadväznosti na legislatívnu zmenu v roku 2016. Za absencie trvalej zmeny v okolnostiach na vnútroštátnej úrovni však Komisia nepovažovala za vhodné vypočítať individuálne príslušné výšky subvencií. Uskutočnené zmeny sa nejavili dostatočnými na preukázanie toho, že by sa výška subvencií podstatne zmenila a že by zmena bola trvalá. Preskúmanie úrovne subvencovania na vnútroštátnej úrovni, ako aj odhadovanej výšky subvencií na rok 2018 navyše potvrdili rovnaký záver.

         4.3.   Vývoj subvencií poskytovaných na výrobu pstruhov na vnútroštátnej úrovni

   4.3.1.   Subvencie poskytnuté výrobcom pstruhov od roku 2013 do roku 2016

               (54)

               Od roku 2013 do roku 2016 boli výšky subvencií poskytnutých výrobcom pstruhov takéto:

                  Tabuľka

                  Priame subvencie pre výrobcov pstruhov

                           Rok výroby

                           2013 (pôvodné obdobie prešetrovania)

                           2014

                           2015

                           2016

                           Výška subvencie (TL)

                           62 992 720

                           53 599 382

                           50 093 952

                           39 762 389

                              Index

                              100

                              85

                              80

                              63

                           Objem výroby (v tonách)

                           128 059

                           112 345

                           106 598

                           104 356

                              Index

                              100

                              88

                              83

                              81

                              Zdroj: Informácie poskytnuté Tureckom.

               (55)

               Od roku 2013 do roku 2016 sa celková suma subvencií na výrobu pstruhov znížila o 37 %.

               (56)

               Najväčšie zníženie (20 %) sumy subvencií nastalo od roku 2013 do roku 2015, teda pred legislatívnou zmenou zavedenou dekrétom z roku 2016. Zníženie medzi uvedenými rokmi bolo v súlade so znížením výroby pstruhov (17 %) v tom istom období.

               (57)

               Zníženie sumy subvencií od roku 2015 do roku 2016 (pred zmenou a po zmene) bolo 20,6 %.

         4.3.2.   Subvencie, ktoré Turecko poskytlo v roku 2016

               (58)

               V roku 2016 bola celková suma priamych subvencií poskytnutých výrobcom pstruhov vo výške 39 762 389 TL.

         4.3.3.   Subvencie, ktoré Turecko poskytlo v roku 2017

               (59)

               Vykonávanie všetkých subvenčných opatrení, z ktorých mohli výrobcovia pstruhov profitovať v roku 2017, ešte nebolo v čase overovania dokončené. Komisia preto vychádza vo svojich predbežných zisteniach z prognózy rozpočtu na rok 2017 pre každé z opatrení na globálnej úrovni.

               (60)

               Rozpočet určený pre priame subvencie v roku 2017 bol vo výške 52 500 000 TL. Podľa predbežných informácií, ktoré poskytlo Turecko v čase overovania, sa malo minúť 90 % rozpočtu (47 250 000 TL).

               (61)

               Okrem toho bol naplánovaný takýto rozpočet pre nové subvenčné opatrenia zavedené v roku 2017:

                           —

                           výroba v uzavretých systémoch – 500 000 TL,

                           —

                           označovanie rýb – 10 000 000 TL,

                           —

                           správna poľnohospodárska prax – 2 000 000 TL,

                           —

                           výroba pstruhov nad 1 kg – 1 875 000 TL.

               (62)

               Rozpočet na výrobu v uzavretých systémoch, označovanie rýb a správnu poľnohospodársku prax zahŕňal aj subvencie na výrobu iných druhov, ako sú napríklad zubatica pruhovaná a morena striebristá. Na základe štatistických údajov Turecka o celkovom objeme výroby akvakultúry v roku 2016 predstavovala výroba pstruhov v rámci oprávnenej výroby rýb 41,2 %.

               (63)

               Vychádzajúc z prognózy rozpočtu, z pomeru výdavkov vo výške 90 % a zo skutočnosti, že z niektorých opatrení mala profitovať výroba iných druhov ako pstruhy, Komisia najprv odhadla, že by celková výška subvencií pre výrobcov pstruhov v roku 2017 mohla prekročiť 50 miliónov TL. Uvedený odhad vychádza z informácií, ktoré poskytlo Turecko a podľa ktorých sa očakávalo, že sa vynaloží 90 % z rozpočtu na priame subvencie. Komisia okrem toho použila rovnaké percento rozpočtových výdavkov na odhadnutie súm subvencií dodatočných subvenčných opatrení zavedených v roku 2017 (pozri odôvodnenie 61). Napokon, pre rozpočtové riadky, ktoré zahŕňajú ostatné oprávnené druhy rýb (teda subvencie na výrobu v uzavretých systémoch, na výrobu pstruhov nad 1 kg, na označovanie rýb a pre správnu poľnohospodársku prax), Komisia použila pomer 41,2 %, ktorý predstavuje výrobu pstruhov v rámci oprávnenej výroby pstruhov.

               (64)

               Po poskytnutí informácií Turecko a žiadateľ tvrdili, že žiaden z tureckých výrobcov pstruhov neprofitoval zo subvencie na výrobu v uzavretých systémoch a ani zo subvencie na označovanie rýb v roku 2017, a to najmä z dôvodu počiatočných investičných nákladov a nepraktickosti uvedených dvoch opatrení. Maximálna výška subvencií na dobré poľnohospodárske postupy v roku 2017 mohla dosiahnuť len 592 250 TL a v skutočnosti sa vynaložilo 83 % z plánovaného rozpočtu v porovnaní s 90 %, ktoré pôvodne odhadovali turecké orgány.

               (65)

               Komisia súhlasila s opätovným posúdením celkovej výšky subvencií pre výrobcov pstruhov na základe súm, ktoré výrobcovia pstruhov v roku 2017 skutočne získali. Na základe týchto nových súm zo subvenčných opatrení celková výška subvencií pre výrobcov pstruhov v roku 2017 dosiahla približne 48,5 milióna TL.

               (66)

               Turecko okrem toho tvrdilo, že schéma subvencií na pstruhy nad 1 kg by sa nemala zahrnúť do výpočtu výšky subvencií poskytnutej výrobcom pstruhov. Podľa výpočtov Turecka, ktoré predložilo počas vypočutia, by potom suma subvencií vynaložená na výrobu dotknutého výrobku v roku 2017 dosiahla výšku približne 43 miliónov TL.

               (67)

               Komisia však poznamenala, že z tejto schémy môžu profitovať tri rôzne druhy pstruhov: (1) pstruhy s hmotnosťou medzi 1 a 1,2 kg, (2) pstruhy s hmotnosťou nad 1,2 kg, ktoré sa po spracovaní môžu nakoniec považovať za dotknutý výrobok, a (3) pstruhy s hmotnosťou nad 1,2 kg, ktoré sú určené na iný trh ako dotknutý výrobok. Za absencie presných hodnôt rozdelenia rozpočtu na subvencie Komisia nemohla vypočítať presnú sumu pre každú z troch kategórií. V každom prípade aj za predpokladu, že by sa 100 % tejto subvencie vyčlenilo len na tretiu kategóriu, a teda by nemala vplyv na dotknutý výrobok, celkový záver by to neovplyvnilo. Suma vo výške 43 miliónov TL za rok 2017 by v skutočnosti stále predstavovala nárast v porovnaní s rokom 2016 o 4 milióny TL. Takýto nárast by vyrovnal značnú časť vplyvu zníženia sumy subvencií v roku 2016, ktoré uviedol žiadateľ ako zmenu odôvodňujúcu revízne prešetrovanie opatrení.

         4.3.4.   Záver

               (68)

               V období medzi pôvodným obdobím prešetrovania (rok 2013) a rokom 2016 sa subvencie pre výrobcov pstruhov znížili o 37 %. K zníženiu súm subvencií od roku 2013 však nedošlo len v súvislosti s legislatívnou zmenou v roku 2016, ale aj v dôsledku celkového zníženia výroby pstruhov (pozri tabuľku v odôvodnení 54). Po roku 2016 sa úroveň subvencií pre výrobcov pstruhov opäť zvýšila.

               (69)

               V roku 2017 celková výška subvencií pre výrobcov pstruhov dosiahla sumu medzi 43 miliónov a 48,5 milióna TL. Komisia preto dospela k záveru, že výška subvencií po roku 2016 sa blíži k ich výške pred legislatívnou zmenou.

               (70)

               Komisia teda konštatovala, že zníženie existujúcich subvencií po legislatívnej zmene v roku 2016 bolo dočasné a že celková výška subvencií, ako aj úroveň podpory výroby na tonu sa od roku 2016 opäť zvýšili.

         4.4.   Trvalá povaha zmien

               (71)

               Komisia so zreteľom na závery vyvodené v kapitole 4.3.4 preto konštatovala, že zníženie subvencovania výrobcov pstruhov v roku 2016 bolo len dočasné. Takisto konštatovala, že vzhľadom na to, že Turecko každý rok preskúmava podmienky a výšku subvencií, zavedené zmeny nie je možné považovať za trvalé, a to predovšetkým z týchto dôvodov:

                           —

                           výška priamej subvencie na tonu sa v roku 2017 zvýšila;

                           —

                           v roku 2017 sa zaviedli štyri nové typy subvenčných opatrení;

                           —

                           a v roku 2018 sa zaviedla nová subvencia na boj proti ochoreniam rybej mlade.

                     Komisia ďalej odhadla, že celkové subvencie pre výrobcov pstruhov môžu v roku 2018 dosiahnuť až 56 miliónov TL, t. j. približne o 6 miliónov TL viac než bola úroveň subvencií v roku 2015, čo bol rok pred legislatívnou zmenou (12).

               (72)

               Po poskytnutí informácií Turecko a žiadateľ tvrdili, že subvencia na boj proti ochoreniam rybej mlade, ktorá bola zavedená v roku 2018, sa nevzťahovala na dotknutý výrobok. Toto tvrdenie však nepodložili dôkazmi. Komisia zastáva názor, že neexistuje žiaden konkrétny dôvod, aby sa táto subvencia nevzťahovala na dotknutý výrobok. Ministerstvo poľnohospodárstva dokonca toto nové subvenčné opatrenie predstavilo prekvapivo počas overovania ako subvenciu pre výrobcov pstruhov. Komisia preto uvedené tvrdenie zamietla.

               (73)

               Po poskytnutí informácií Turecko a žiadateľ takisto tvrdili, že subvencie pre uzavreté výroby a na označovanie rýb by mali byť z posúdenia vylúčené, pretože neboli v roku 2017 použité, keďže boli nákladné a nepraktické (pozri odôvodnenie 64). Komisia v tomto ohľade uviedla, že výška subvencie na označovanie rýb bola 0,02 TL/ks v prípade výroby do 250 ton v roku 2017, ale pravdepodobne sa v roku 2018 zvýši na 0,03 TL/ks (13). Zdá sa teda, že Turecko chce, aby uvedené opatrenie bolo zaujímavejšie. Komisia preto zamietla tvrdenie, že tieto nové subvenčné opatrenia by mali byť vylúčené z odhadov výšky subvencií na rok 2018 a v blízkej budúcnosti.

               (74)

               Navyše, podľa informácií, ktoré má Komisia k dispozícii, musia výrobcovia pstruhov vykonať počiatočné investície a/alebo absolvovať audity, aby svoje obchodné postupy zladili s kritériami oprávnenosti novozavedených subvenčných opatrení. Preto aj keď sa rozpočet pre tieto opatrenia nepoužije v prvom roku (prvých rokoch) uplatňovania, je pravdepodobné, že sa použije vo väčšom rozsahu v ďalších rokoch, keď spoločnosti zabezpečia oprávnenosť svojich činností na financovanie.

               (75)

               Turecko a žiadateľ napokon tvrdili, že Komisia mala vziať do úvahy znehodnotenie tureckej líry vo výške 90 % v priebehu posledných rokov. Podľa nich malo znehodnotenie meny trvalú povahu.

               (76)

               Komisia s týmto tvrdením nesúhlasila. Znehodnotenie tureckej líry, voľne zameniteľnej meny s kolísavým výmenným kurzom, sa nemôže pripisovať Turecku. Výmenné kurzy navyše môžu sledovať určitý trend počas určitého obdobia, ale v inom období sa trend môže zase zvrátiť. Na to, aby išlo o zmenu okolností trvalej povahy, chýba nevyhnutná stabilita a predvídateľnosť.

         4.5.   Záver

               (77)

               Komisia so zreteľom na uvedené úvahy konštatovala, že systém vykonávania priamych subvencií sa vyznačuje nepretržitými zmenami právneho základu, kritérií oprávnenosti a skutočných súm subvencií. Ak by aj skutočná výška subvencií v roku 2018 nebola v súlade s odhadmi Komisie, systém vykonávania subvenčných opatrení sa neustále mení tak, že tieto zmeny sa nemôžu považovať za trvalé. V tejto súvislosti Komisia takisto konštatovala, že zníženie subvencií zistené v období od roku 2013 do roku 2016 bolo len dočasné, keďže podľa odhadov výška subvencií na roky 2017 a 2018 dosiahne rovnakú úroveň subvencovania ako v roku 2013. V dôsledku toho, a v rozpore s tvrdeniami žiadateľa, Komisia dospela k záveru, že zníženie zistené v roku 2016 sa nemohlo považovať za trvalé.

         5.   UKONČENIE ČIASTOČNÉHO PRIEBEŽNÉHO REVÍZNEHO PREŠETROVANIA

               (78)

               Na základe záverov, ktoré vyvodila Komisia o zmenách vykonávania priamych subvencií pre výrobcov pstruhov v Turecku, a so zreteľom na absenciu trvalej povahy týchto zmien sa žiadosť o čiastočné priebežné revízne prešetrovanie považovala za neopodstatnenú, a preto muselo byť čiastočné priebežné revízne prešetrovanie ukončené.

               (79)

               Platné opatrenia uložené vykonávacím nariadením (EÚ) 2015/309 by preto mali byť zachované.

               (80)

               Všetky zainteresované strany boli informované o základných skutočnostiach a úvahách, na základe ktorých sa malo ukončiť prešetrovanie. Poskytla sa im aj lehota na predloženie pripomienok v nadväznosti na uvedené poskytnutie informácií. Vyjadrenia a pripomienky sa riadne zohľadnili, keď to bolo opodstatnené.

               (81)

               Nariadenie je v súlade so stanoviskom výboru zriadeného podľa článku 15 ods. 1 nariadenia Európskeho parlamentu a Rady (EÚ) 2016/1036 (14),

         PRIJALA TOTO NARIADENIE:
   Článok 1
   Čiastočné priebežné revízne prešetrovanie vyrovnávacích opatrení uplatniteľných na dovoz niektorých pstruhov dúhových s pôvodom v Turecku sa týmto ukončuje bez zmeny úrovne platných vyrovnávacích opatrení.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. júna 2018

            Za Komisiu

            predseda

         Jean-Claude JUNCKER

      (1)  Nariadenie Európskeho parlamentu a Rady (EÚ) 2016/1037 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 55).

      (2)  Vykonávacie nariadenie Komisie (EÚ) 2015/309 z 26. februára 2015, ktorým sa ukladá konečné vyrovnávacie clo a s konečnou platnosťou vyberá dočasné clo uložené na dovoz niektorých pstruhov dúhových s pôvodom v Turecku (Ú. v. EÚ L 56, 27.2.2015, s. 12).

      (3)  Oznámenie o začatí čiastočného priebežného revízneho prešetrovania vyrovnávacích opatrení uplatniteľných na dovoz niektorých pstruhov dúhových s pôvodom v Turecku, (Ú. v. EÚ C 234, 20.7.2017, s. 6).

      (4)  Objem vývozu skupiny Group Sagun do Únie v období revízneho prešetrovania predstavoval približne jednu tretinu vývozov do Únie skupiny KLC Group.

      (5)  Vykonávacie nariadenie Komisie (EÚ) č. 1195/2014 z 29. októbra 2014, ktorým sa ukladá dočasné vyrovnávacie clo na dovoz niektorých pstruhov dúhových s pôvodom v Turecku (Ú. v. EÚ L 319, 6.11.2014, s. 1).

      (6)  Turecký dekrét č. 2016/8791 o poľnohospodárskych subvenciách v roku 2016 z 25. apríla 2016 (vykonávaný so spätnou účinnosťou od 1. januára 2016).

      (7)  Oznámenie s názvom Oznámenie o podpore pre akvakultúru s číslom 2016/33 týkajúce sa vykonávania dekrétu č. 2016/8791 bolo v úradnom vestníku uverejnené 3. augusta 2016.

      (8)  Pri overovaní turecké orgány uviedli, že 30 % výroby pstruhov pochádzalo z fariem na pevnine a 70 % výroby pochádzalo z výroby v priehradných nádržiach alebo v mori. Táto informácia bola po poskytnutí informácií opravená.

      (9)  „Plne kontrolovaný systém akvakultúry založený na zásade opätovného použitia v systéme kultivácie po absolvovaní určitých procesov, ako napríklad odstránenie vody použitej počas výroby a odstránenie zvyškov vylučovania a krmiva pomocou súboru mechanických a biologických prostriedkov, obohacovanie kyslíkom so zreteľom na kvalitu a chemickú štruktúru, odparovanie oxidu uhličitého, úprava pomocou ozónu a/alebo UV, a umožňujúci menšiu spotrebu vody a zabezpečujúci väčší výstup ako jednotkový objem, lepší rast a možnosť lepšie využívať krmivo, voľnosť pri výbere miesta a druhu a možnosť získať výrobky s menším vplyvom na životné prostredie.“ (Oznámenie ministerstva potravín a poľnohospodárstva č. 2016/33, článok 4 písm. ç).

      (10)  Turecký dekrét č. 2017/10465 o poľnohospodárskych subvenciách v roku 2017 z 5. júna 2017 (vykonávaný so spätnou účinnosťou od 1. januára 2017).

      (11)  Oznámenie s názvom Oznámenie o podpore pre akvakultúru s číslom 2017/38 týkajúce sa vykonávania dekrétu č. 2017/10465 bolo v úradnom vestníku uverejnené 14. októbra 2017.

      (12)  Pri tomto odhade sa vychádzalo z objemu výroby za rok 2017 uplatnením pomeru výdavkov vo výške 83 % v roku 2017. Pri opatreniach, z ktorých mali profitovať iné druhy, Komisia uplatnila pomer vo výške 43,6 %, čo predstavuje podiel výroby pstruhov v rámci oprávnených druhov.

      (13)  Turecký dekrét č. 2018/11460 o poľnohospodárskych subvenciách v roku 2018 z 21. februára 2018 (vykonávaný so spätnou účinnosťou od 1. januára 2018).

      (14)  Nariadenie Európskeho parlamentu a Rady (EÚ) 2016/1036 z 8. júna 2016 o ochrane pred subvencovanými dovozmi z krajín, ktoré nie sú členmi Európskej únie (Ú. v. EÚ L 176, 30.6.2016, s. 21).


title: Vykonávacie nariadenie Komisie (EÚ) 2018/857 z 11. júna 2018, ktorým sa schvaľuje zmena špecifikácie chráneného označenia pôvodu alebo chráneného zemepisného označenia [„Haut-Montravel“ (CHOP)]

text:
               12.6.2018

               SK

               Úradný vestník Európskej únie

               L 147/1

         VYKONÁVACIE NARIADENIE KOMISIE (EÚ) 2018/857
   z 11. júna 2018,
   ktorým sa schvaľuje zmena špecifikácie chráneného označenia pôvodu alebo chráneného zemepisného označenia [„Haut-Montravel“ (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
   keďže:

               (1)

               Komisia preskúmala žiadosť o schválenie zmeny špecifikácie chráneného označenia pôvodu „Haut-Montravel“, ktorú predložilo Francúzsko v súlade s článkom 105 nariadenia (EÚ) č. 1308/2013.

               (2)

               Komisia danú žiadosť o schválenie zmeny špecifikácie uverejnila v zmysle článku 97 ods. 3 nariadenia (EÚ) č. 1308/2013 v Úradnom vestníku Európskej únie (2).

               (3)

               Komisii nebola oznámená žiadna námietka v zmysle článku 98 nariadenia (EÚ) č. 1308/2013.

               (4)

               Zmena špecifikácie by sa preto mala schváliť v súlade s článkom 99 nariadenia (EÚ) č. 1308/2013.

               (5)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Zmena špecifikácie uverejnená v Úradnom vestníku Európskej únie týkajúca sa názvu „Haut-Montravel“ (CHOP) sa schvaľuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júna 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Ú. v. EÚ C 4, 6.1.2018, s. 7.


title: Vykonávacie nariadenie Komisie (EÚ) 2018/1105 z 8. augusta 2018, ktorým sa stanovujú vykonávacie technické predpisy, pokiaľ ide o postupy a formy poskytovania informácií orgánu ESMA príslušnými orgánmi podľa nariadenia Európskeho parlamentu a Rady (EÚ) 2016/1011 (Text s významom pre EHP)

text:
                  9.8.2018

                  SK

                  Úradný vestník Európskej únie

                  L 202/1

         VYKONÁVACIE NARIADENIE KOMISIE (EÚ) 2018/1105
         z 8. augusta 2018,
         ktorým sa stanovujú vykonávacie technické predpisy, pokiaľ ide o postupy a formy poskytovania informácií orgánu ESMA príslušnými orgánmi podľa nariadenia Európskeho parlamentu a Rady (EÚ) 2016/1011
         (Text s významom pre EHP)
         EURÓPSKA KOMISIA,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 47 ods. 3 tretí pododsek,
         keďže:

                     (1)

                     V článku 47 ods. 2 nariadenia (EÚ) 2016/1011 sa od príslušných orgánov vyžaduje, aby orgánu ESMA poskytovali všetky informácie potrebné na plnenie jeho povinností. V záujme zabezpečenia efektívnej a účinnej komunikácie by príslušné orgány a orgán ESMA mali pri žiadaní o informácie, potvrdzovaní prijatia žiadostí o informácie a odpovedaní na žiadosti o informácie používať vymedzené komunikačné kanály vrátane určených kontaktných osôb a štandardizovaných formulárov.

                     (2)

                     Informácie, ktoré sú príslušné orgány povinné poskytovať podľa článku 47 ods. 2 nariadenia (EÚ) 2016/1011, zahŕňajú informácie potrebné na to, aby orgán ESMA mohol vytvoriť a udržiavať verejný register uvedený v článku 36 ods. 1 uvedeného nariadenia, a najmä informácie uvedené v písmenách a), c) a d) uvedeného článku a akékoľvek následné zmeny uvedených informácií. Príslušné orgány a orgán ESMA by mali byť povinné dohodnúť sa na technických špecifikáciách upravujúcich predkladanie uvedených informácií na webovom sídle orgánu ESMA s cieľom zabezpečiť, aby sa informácie zasielali presne a bezpečne.

                     (3)

                     Informácie, ktoré sú príslušné orgány povinné poskytovať orgánu ESMA podľa nariadenia (EÚ) 2016/1011, môžu obsahovať osobné údaje a iné citlivé informácie, ktoré nie sú verejne prístupné. Preto je dôležité, aby sa poskytovanie informácií riadilo primeranými ochrannými mechanizmami a pravidlami dôvernosti.

                     (4)

                     Príslušným orgánom a orgánu ESMA by sa mal poskytnúť dostatok času na to, aby zaviedli postupy na poskytovanie informácií stanovených v tomto nariadení. Toto nariadenie by sa preto malo začať uplatňovať dva mesiace po tom, ako nadobudne účinnosť.

                     (5)

                     Toto nariadenie vychádza z návrhu vykonávacích technických predpisov, ktoré orgán ESMA predložil Komisii.

                     (6)

                     Orgán ESMA nevykonal otvorené verejné konzultácie k návrhu vykonávacích technických predpisov, z ktorých vychádza toto nariadenie, ani neanalyzoval potenciálne súvisiace náklady a prínosy, keďže orgán ESMA dospel k záveru, že by to bolo neprimerané vzhľadom na rozsah pôsobnosti a vplyv vykonávacích technických predpisov, pričom bral do úvahy, že by sa priamo týkali len príslušných vnútroštátnych orgánov členských štátov, a nie účastníkov trhu.

                     (7)

                     Orgán ESMA požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2),

               PRIJALA TOTO NARIADENIE:

            Článok 1
            Oznamovanie orgánu ESMA na účely jeho registra

               1.   V záujme toho, aby orgán ESMA mohol vytvoriť a udržiavať verejný register uvedený v článku 36 ods. 1 nariadenia (EÚ) 2016/1011, oznamujú príslušné orgány orgánu ESMA informácie uvedené v písmenách a), c) a d) uvedeného článku a akúkoľvek zmenu uvedených informácií do piatich pracovných dní od príslušného rozhodnutia.

               2.   Príslušným rozhodnutím je ktorékoľvek z týchto rozhodnutí príslušného orgánu, na základe ktorého vzniká podľa nariadenia (EÚ) 2016/1011 povinnosť oznamovať orgánu ESMA konkrétne informácie alebo zmenu:

                           a)

                           rozhodnutie o udelení povolenia správcovi alebo o jeho registrácii podľa článku 34 ods. 6 písm. a) alebo b) nariadenia (EÚ) 2016/1011;

                           b)

                           rozhodnutie odobrať alebo pozastaviť správcovi povolenie alebo registráciu podľa článku 35 ods. 1 uvedeného nariadenia;

                           c)

                           rozhodnutie o uznaní správcu so sídlom v tretej krajine podľa článku 32 ods. 5 uvedeného nariadenia;

                           d)

                           rozhodnutie pozastaviť alebo odňať takéto uznanie podľa článku 32 ods. 8 uvedeného nariadenia;

                           e)

                           rozhodnutie povoliť schválenie referenčnej hodnoty alebo skupiny referenčných hodnôt podľa článku 33 ods. 3 uvedeného nariadenia;

                           f)

                           rozhodnutie požadovať ukončenie schválenia referenčnej hodnoty alebo skupiny referenčných hodnôt podľa článku 33 ods. 6 uvedeného nariadenia.

                     Akékoľvek informácie alebo zmeny týchto informácií uvedené v odseku 1 sa zasielajú orgánu ESMA pomocou komunikačného kanálu orgánu ESMA, ktorý zabezpečí, aby sa počas zasielania zachovala úplnosť, integrita a dôvernosť informácií.

               3.   Príslušné orgány a orgán ESMA sa dohodnú na informačných technológiách, ktoré sa budú využívať na predkladanie informácií na webovom sídle orgánu ESMA pomocou komunikačného kanálu orgánu ESMA.

            Článok 2
            Oznamovanie referenčných hodnôt orgánu ESMA uznanými správcami
            Akékoľvek oznámenie, ktoré sa má doručiť orgánu ESMA podľa článku 32 ods. 6 nariadenia (EÚ) 2016/1011, sa musí doručiť elektronickými prostriedkami, ktoré sú schopné zabezpečiť úplnosť, integritu a dôvernosť údajov počas celého procesu zasielania.

            Článok 3
            Žiadosti o informácie

               1.   Akákoľvek žiadosť orgánu ESMA o informácie, ktoré má poskytnúť príslušný orgán podľa článku 47 ods. 2 nariadenia (EÚ) 2016/1011, okrem informácií, na ktoré sa vzťahujú články 1 a 2 tohto nariadenia, sa podáva prostredníctvom formulára stanoveného v prílohe I k tomuto nariadeniu.

               2.   Príslušný orgán, od ktorého sa požadujú informácie podľa článku 47 ods. 2 nariadenia (EÚ) 2016/1011 (ďalej len „dožiadaný orgán“), potvrdí prijatie žiadosti prostredníctvom formulára stanoveného v prílohe II k tomuto nariadeniu do siedmich dní od prijatia žiadosti.

            Článok 4
            Odpoveď na žiadosť o informácie

               1.   Dožiadaný orgán poskytuje požadované informácie orgánu ESMA prostredníctvom formulára stanoveného v prílohe III k tomuto nariadeniu. Na účely získavania a poskytovania požadovaných informácií prijme dožiadaný orgán všetky primerané opatrenia v rámci svojej právomoci. Ak dožiadaný orgán nemôže poskytnúť informácie do predpokladaného dátumu odpovede stanoveného v tomto potvrdení o prijatí žiadosti o informácie, bezodkladne o tom informuje orgán ESMA a poskytne nový predpokladaný dátum odpovede spolu s uvedením dôvodov, prečo je odklad potrebný.

               2.   Dožiadaný orgán v prípade potreby konzultuje s orgánom ESMA v súvislosti s akýmikoľvek objasneniami, pokiaľ ide o druh požadovaných informácií a frekvenciu potrebných aktualizácií.

            Článok 5
            Prostriedky zasielania
            Všetky žiadosti o informácie, potvrdenia o prijatí a odpovede na žiadosti o informácie uvedené v článkoch 3 a 4 musia byť v súlade s týmito pravidlami:

                        a)

                        musia mať písomnú podobu;

                        b)

                        zasielajú sa poštou, faxom alebo elektronickými prostriedkami, ktoré sú schopné zaručiť úplnosť, integritu a dôvernosť informácií počas celého procesu zasielania;

                        c)

                        musia byť adresované:

                                    i)

                                    kontaktnej osobe, ktorú určil príslušný orgán podľa článku 7, v prípade žiadosti zaslanej príslušnému orgánu;

                                    ii)

                                    kontaktnému miestu, ktoré určil orgán ESMA vo svojej žiadosti o informácie, v prípade potvrdenia o prijatí alebo odpovede zaslanej orgánu ESMA.

            Článok 6
            Dôvernosť

               1.   Príslušné orgány zachovávajú dôvernosť, pokiaľ ide o skutočnosť, že bola podaná žiadosť o informácie podľa článku 47 ods. 2 nariadenia (EÚ) 2016/1011, obsah tejto žiadosti a akúkoľvek záležitosť, ktorá vznikne počas vybavovania žiadosti, najmä akékoľvek konzultácie medzi orgánom ESMA a príslušným orgánom v súvislosti so žiadosťou.

               2.   Ak však orgán ESMA súhlasí so zverejnením alebo ak je zverejnenie potrebné pre súdne konanie, príslušný orgán môže takéto skutočnosti alebo záležitosti zverejniť.

            Článok 7
            Kontaktné osoby
            Každý príslušný orgán určí kontaktnú osobu na účely tohto nariadenia a oznámi jej meno a kontaktné údaje orgánu ESMA do 30 dní od dátumu nadobudnutia účinnosti tohto nariadenia. Akékoľvek následné zmeny, pokiaľ ide o určenie kontaktnej osoby alebo jej kontaktné údaje, sa bezodkladne oznámia orgánu ESMA.

            Článok 8
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 29. októbra 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. augusta 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 171, 29.6.2016, s. 1.

            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).

            PRÍLOHA I

               Formulár žiadosti o informácie

            ŽIADOSŤ O INFORMÁCIE

                        Referenčné číslo: …
                        Dátum: …

                           Všeobecné informácie

                        ODOSIELATEĽ:
                        Členský štát (v uplatniteľnom prípade)
                        Žiadajúci orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia Komisie (EÚ) 2018/1105)
                        Meno:
                        Telefón:
                        E-mail:
                        ADRESÁT:
                        Členský štát (v uplatniteľnom prípade)
                        Dožiadaný orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia (EÚ) 2018/1105)
                        Meno:
                        Telefón:
                        E-mail:
                        Vážená pani/Vážený pán [uveďte meno],
                        v súlade s článkom 3 vykonávacieho nariadenia (EÚ) 2018/1105, ktorým sa stanovujú vykonávacie technické predpisy [na určenie postupov a foriem výmeny informácií], Vás žiadame o informácie v súvislosti so záležitosťou/záležitosťami uvedenou/uvedenými podrobnejšie ďalej v texte.
                        Uvedené informácie by sme potrebovali do [uveďte predbežný dátum odpovede] alebo, ak to nie je možné, uveďte orientačný údaj o tom, kedy predpokladáte, že budete môcť poskytnúť žiadané informácie.

                           Dôvody žiadosti o informácie

                        …
                        …
                        …
                        [Uveďte ustanovenie/ustanovenia nariadenia (EÚ) 2016/1011, podľa ktorých je žiadajúci orgán príslušný riešiť túto záležitosť.]
                        Žiadosť sa týka informácií o …
                        …
                        …
                        [Uveďte opis predmetu žiadosti, dotknutú oblasť dohľadu nad referenčnou hodnotou a účel žiadosti o informácie.]
                        V nadväznosti na …
                        [Prípadne uveďte podrobnosti o predchádzajúcej žiadosti, aby ju bolo možné identifikovať]
                        Informácie zahrnuté do tejto žiadosti sú dôverné v súlade s článkom 5 vykonávacieho nariadenia (EÚ) 2018/1105.
                        S pozdravom
                        [podpis]

            PRÍLOHA II

               Formulár potvrdenia o prijatí žiadosti o informácie

            POTVRDENIE O PRIJATÍ ŽIADOSTI O INFORMÁCIE

                        Referenčné číslo: …
                        Dátum: …
                        ODOSIELATEĽ:
                        Členský štát (v uplatniteľnom prípade)
                        Dožiadaný orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia Komisie (EÚ) 2018/1105)
                        Meno:
                        Telefón:
                        E-mail:
                        ADRESÁT:
                        Členský štát (v uplatniteľnom prípade)
                        Žiadajúci orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia (EÚ) 2018/1105)
                        Meno:
                        Telefón:
                        E-mail:
                        Vážená pani/Vážený pán [uveďte meno],
                        v súlade s článkom 4 vykonávacieho nariadenia (EÚ) 2018/1105, ktorým sa stanovujú vykonávacie technické predpisy [na určenie postupov a foriem výmeny informácií], týmto potvrdzujeme prijatie Vašej žiadosti o informácie s referenčným číslom [uveďte žiadosť].
                        Predpokladaný dátum odpovede (ak je to v danej fáze možné): …
                        S pozdravom
                        [podpis]

            PRÍLOHA III

               Formulár odpovede na žiadosť o informácie

            ODPOVEĎ NA ŽIADOSŤ O INFORMÁCIE

                        Referenčné číslo: …
                        Dátum: …

                           Všeobecné informácie

                        ODOSIELATEĽ:
                        Členský štát (v uplatniteľnom prípade)
                        Dožiadaný orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia Komisie (EÚ) 2018/1105)
                        Meno:
                        Telefón:
                        E-mail:
                        ADRESÁT:
                        Členský štát (v uplatniteľnom prípade)
                        Žiadajúci orgán:
                        Adresa sídla:
                        (Kontaktné údaje určenej kontaktnej osoby podľa článku 7 vykonávacieho nariadenia (EÚ) 2018/1105)
                        Meno:
                        Telefón:
                        E-mail:
                        Vážená pani/Vážený pán [uveďte meno],
                        v súlade s článkom 4 vykonávacieho nariadenia (EÚ) 2018/1105, ktorým sa stanovujú vykonávacie technické predpisy [na určenie postupov a foriem výmeny informácií], sme spracovali Vašu žiadosť z [dd.mm.rrrr]s referenčným číslom [uveďte referenčné číslo žiadosti].

                           Požadované informácie

                        …
                        …
                        …
                        Poskytnuté informácie sú dôverné a sú zverejnené [uveďte názov žiadajúceho orgánu] podľa [uveďte ustanovenie uplatniteľného odvetvového právneho predpisu] a na základe toho, že informácie zostanú dôverné v súlade s článkom 5 vykonávacieho nariadenia (EÚ) 2018/1105. [Uveďte názov žiadajúceho orgánu] dodržiava požiadavky článku 5 vykonávacieho nariadenia (EÚ) 2018/1105 týkajúce sa obmedzení dôvernosti a prípustného používania informácií.
                        S pozdravom
                        [podpis]


title: Vykonávacie nariadenie Komisie (EÚ) 2018/1106 z 8. augusta 2018, ktorým sa stanovujú vykonávacie technické predpisy, pokiaľ ide o vzory vyhlásenia o súlade, ktoré majú uverejňovať a zdôvodňovať správcovia významných a nevýznamných referenčných hodnôt podľa nariadenia Európskeho parlamentu a Rady (EÚ) 2016/1011 (Text s významom pre EHP)

text:
                  9.8.2018

                  SK

                  Úradný vestník Európskej únie

                  L 202/9

         VYKONÁVACIE NARIADENIE KOMISIE (EÚ) 2018/1106
         z 8. augusta 2018,
         ktorým sa stanovujú vykonávacie technické predpisy, pokiaľ ide o vzory vyhlásenia o súlade, ktoré majú uverejňovať a zdôvodňovať správcovia významných a nevýznamných referenčných hodnôt podľa nariadenia Európskeho parlamentu a Rady (EÚ) 2016/1011
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 25 ods. 8 tretí pododsek a článok 26 ods. 5 tretí pododsek,
         keďže:

                     (1)

                     V článku 25 ods. 7 nariadenia (EÚ) 2016/1011 sa správcom významných referenčných hodnôt, ktorí sa rozhodnú nespĺňať jednu alebo viaceré konkrétne požiadavky uvedeného nariadenia, ukladá povinnosť uverejniť a zdôvodniť vyhlásenie o súlade, v ktorom uvedú, prečo pre nich nie je vhodné spĺňať uvedené požiadavky. V článku 26 ods. 3 uvedeného nariadenia sa podobná povinnosť ukladá správcom nevýznamných referenčných hodnôt, ale v súvislosti so širším rozsahom požiadaviek.

                     (2)

                     Na základe vyhlásenia o súlade by mal každý, kto ho číta, vedieť jasne identifikovať ustanovenia nariadenia (EÚ) 2016/1011, ktoré sa správca referenčnej hodnoty rozhodol neuplatňovať, ako aj dôvody, pre ktoré správca považuje za vhodné, aby uvedené ustanovenia nedodržiaval.

                     (3)

                     V článku 25 ods. 7 a v článku 26 ods. 3 nariadenia (EÚ) 2016/1011 sa vyžaduje, aby sa vo vyhlásení o súlade jasne uvádzalo, prečo správca považuje za vhodné nedodržiavať dotknuté ustanovenia. Vo vzore by sa preto malo vyžadovať samostatné vysvetlenie pre každé z ustanovení, ktoré správca neuplatňuje.

                     (4)

                     Voliteľné výnimky pre významné referenčné hodnoty uvedené v článku 25 ods. 1 nariadenia (EÚ) 2016/1011 sú podmnožinou možných výnimiek pre nevýznamné referenčné hodnoty uvedených v článku 26 ods. 1 uvedeného nariadenia. V záujme toho, aby sa zabezpečil súlad medzi dvomi vykonávacími technickými normami (ďalej aj „vykonávacie technické predpisy“) vyžadovanými článkom 25 ods. 8 a článkom 26 ods. 5 pre uvedené výnimky a zabránilo sa možnému zbytočnému administratívnemu zaťaženiu pre správcov referenčných hodnôt, je žiaduce mať tieto vykonávacie technické predpisy v jednom nariadení.

                     (5)

                     Správcovia sa môžu rozhodnúť, že pre skupinu referenčných hodnôt použijú jedno vyhlásenie o súlade, ak takéto vyhlásenie umožňuje jasnú identifikáciu ustanovení, ktoré sa správca rozhodol neuplatňovať na jednotlivé referenčné hodnoty zahrnuté do vyhlásenia o súlade. Významné a nevýznamné referenčné hodnoty by sa nemali zahŕňať do jedného vyhlásenia o súlade. Ak skupina referenčných hodnôt zahŕňa významné a nevýznamné referenčné hodnoty, mali by sa vypracovať aspoň dve vyhlásenia o súlade.

                     (6)

                     Správcom by sa mal poskytnúť dostatok času na to, aby zabezpečili súlad s požiadavkami tohto nariadenia. Toto nariadenie by sa preto malo začať uplatňovať dva mesiace po tom, ako nadobudne účinnosť.

                     (7)

                     Toto nariadenie vychádza z návrhu vykonávacích technických predpisov, ktoré Európsky orgán pre cenné papiere a trhy predložil Komisii.

                     (8)

                     Európsky orgán pre cenné papiere a trhy vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko skupinu zainteresovaných strán v oblasti cenných papierov a trhov zriadenú článkom 37 nariadenia Európskeho parlamentu a Rady (EÚ) č. 1095/2010 (2),

               PRIJALA TOTO NARIADENIE:

            Článok 1
            Vzory vyhlásenia o súlade

               1.   Vzor vyhlásenia o súlade uvedeného v článku 25 ods. 7 nariadenia (EÚ) 2016/1011 sa stanovuje v prílohe I k tomuto nariadeniu.

               2.   Vzor vyhlásenia o súlade uvedeného v článku 26 ods. 3 nariadenia (EÚ) 2016/1011 sa stanovuje v prílohe II k tomuto nariadeniu.

            Článok 2
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 29. októbra 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. augusta 2018.

                  Za Komisiu

                  predseda

               Jean-Claude JUNCKER

            (1)  Ú. v. EÚ L 171, 29.6.2016, s. 1.

            (2)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).

            PRÍLOHA I

               Vzor vyhlásenia o súlade uvedeného v článku 25 ods. 7 nariadenia (EÚ) 2016/1011

                        Položka

                        Textové pole

                        A.   Všeobecné informácie

                                    1.

                                    Dátum vytvorenia tohto dokumentu a v uplatniteľných prípadoch aj dátum jeho poslednej aktualizácie

                                    1.

                                    Vytvorený: [dd/mm/rr]

                                    Posledná aktualizácia: [dd/mm/rr]

                                    2.

                                    Meno/názov správcu

                                    2.

                                    [Ako sa uvádza v „registri správcov a referenčných hodnôt“ uverejnenom orgánom ESMA]

                                    3.

                                    Príslušný vnútroštátny orgán

                                    3.

                                    [Príslušný orgán, ktorý správcovi udelil povolenie alebo ho zaregistroval podľa článku 34 ods. 1 nariadenia (EÚ) 2016/1011]

                           V nasledujúcom oddiele:

                                    —

                                       sa identifikuje významná referenčná hodnota alebo významné referenčné hodnoty, v súvislosti s ktorými sa neuplatňujú ustanovenia,

                                    —

                                       sa identifikujú ustanovenia, ktoré sa správca rozhodol neuplatňovať,

                                    —

                                       sa vysvetľuje, prečo je pre správcu vhodné nedodržiavať jednotlivé ustanovenia.

                           Ak sa tento dokument vzťahuje na viac ako jednu významnú referenčnú hodnotu, ktorú poskytuje správca, samostatný oddiel sa musí vyplniť za každý súbor referenčných hodnôt, pre ktoré platí, že:

                                    —

                                       pri všetkých uvedených referenčných hodnotách sa správca rozhodne neuplatňovať rovnaké ustanovenia a

                                    —

                                       vysvetlenie, prečo je pre správcu vhodné nedodržiavať konkrétne ustanovenie, je pri jednotlivých ustanoveniach pre všetky uvedené referenčné hodnoty rovnaké.

                        B.
                              [Vložte meno/názov správcu, ako sa uvádza v položke 2 oddielu A] sa rozhodol neuplatňovať tieto ustanovenia nariadenia (EÚ) 2016/1011, pokiaľ ide o významnú referenčnú hodnotu alebo významné referenčné hodnoty uvedené nižšie

                                    1.

                                    Referenčná hodnota alebo referenčné hodnoty, v súvislosti s ktorými sa neuplatňuje ustanovenie (ustanovenia)

                                    1.

                                    [Vložte názov referenčnej hodnoty alebo jednotlivých referenčných hodnôt vrátane príslušného medzinárodného identifikačného čísla cenných papierov (ISIN) alebo, ak ISIN nie je k dispozícii, akýkoľvek iný dostupný identifikátor]

                                    2.

                                    Údaj o tom, kde je uverejnené vyhlásenie o referenčnej hodnote pre príslušnú referenčnú hodnotu alebo pre jednotlivé príslušné referenčné hodnoty

                                    2.

                                    [napr. odkaz na webovú stránku]

                                    3.

                                                i)

                                                Ustanovenie alebo ustanovenia nariadenia (EÚ) 2016/1011, ktoré sa neuplatňujú

                                                ii)

                                                Pri každom ustanovení uveďte dôvody, prečo je pre správcu vhodné nedodržiavať ho

                                    3. i)

                                    [Pri každom ustanovení uveďte číslo článku, odsek a v uplatniteľných prípadoch aj konkrétny bod nariadenia (EÚ) 2016/1011, ako aj celé znenie ustanovenia]

                                    3. ii)

                                    [Pri každom ustanovení uveďte konkrétne, podrobné a jasné vysvetlenie, prečo je pre správcu vhodné nedodržiavať ho, s prihliadnutím na povahu a vplyv referenčnej hodnoty alebo referenčných hodnôt a veľkosť správcu.]

            PRÍLOHA II

               Vzor vyhlásenia o súlade uvedeného v článku 26 ods. 3 nariadenia (EÚ) 2016/1011

                        Položka

                        Textové pole

                        A.   Všeobecné informácie

                                    1.

                                    Dátum vytvorenia tohto dokumentu a v uplatniteľných prípadoch aj dátum jeho poslednej aktualizácie

                                    1.

                                    Vytvorený: [dd/mm/rr]

                                    Posledná aktualizácia: [dd/mm/rr]

                                    2.

                                    Meno/názov správcu

                                    2.

                                    [Ako sa uvádza v „registri správcov a referenčných hodnôt“ uverejnenom orgánom ESMA]

                           V nasledujúcom oddiele:

                                    —

                                       sa identifikuje nevýznamná referenčná hodnota alebo nevýznamné referenčné hodnoty, v súvislosti s ktorými sa neuplatňujú ustanovenia,

                                    —

                                       sa identifikujú ustanovenia, ktoré sa správca rozhodol neuplatňovať,

                                    —

                                       sa vysvetľuje, prečo je pre správcu vhodné nedodržiavať jednotlivé ustanovenia.

                           Ak sa tento dokument vzťahuje na skupinu nevýznamných referenčných hodnôt, ktoré poskytuje správca, samostatný oddiel sa musí vyplniť za každý súbor referenčných hodnôt, pre ktoré platí, že:

                                    —

                                       pri všetkých uvedených referenčných hodnotách sa správca rozhodne neuplatňovať rovnaké ustanovenia a

                                    —

                                       vysvetlenie, prečo je pre správcu vhodné nedodržiavať konkrétne ustanovenie, je pri jednotlivých ustanoveniach pre všetky uvedené referenčné hodnoty rovnaké.

                        B.
                              [Vložte meno/názov správcu, ako sa uvádza v položke 2 oddielu A] sa rozhodol neuplatňovať tieto ustanovenia nariadenia (EÚ) 2016/1011, pokiaľ ide o nevýznamnú referenčnú hodnotu alebo nevýznamné referenčné hodnoty uvedené nižšie

                                    1.

                                    Referenčná hodnota alebo referenčné hodnoty, v súvislosti s ktorými sa neuplatňuje ustanovenie (ustanovenia)

                                    1.

                                    [Vložte názov referenčnej hodnoty alebo jednotlivých referenčných hodnôt vrátane príslušného medzinárodného identifikačného čísla cenných papierov (ISIN) alebo, ak ISIN nie je k dispozícii, akýkoľvek iný dostupný identifikátor]

                                    2.

                                                i)

                                                Ustanovenie alebo ustanovenia nariadenia (EÚ) 2016/1011, ktoré sa neuplatňujú

                                                ii)

                                                Pri každom ustanovení uveďte dôvody, prečo je pre správcu vhodné nedodržiavať ho

                                    2. i)

                                    [Pri každom ustanovení uveďte číslo článku, odsek a v uplatniteľných prípadoch aj konkrétny bod nariadenia (EÚ) 2016/1011, ako aj celé znenie ustanovenia]

                                    2. ii)

                                    [Pri každom ustanovení uveďte konkrétne, podrobné a jasné vysvetlenie, prečo je pre správcu vhodné nedodržiavať ho.]


title: Vykonávacie nariadenie Komisie (EÚ) 2018/1206 z 28. augusta 2018, ktorým sa otvárajú colné kvóty Únie na ovčie a kozie mäso a spracované ovčie mäso s pôvodom na Islande a stanovuje sa správa týchto colných kvót

text:
                  29.8.2018

                  SK

                  Úradný vestník Európskej únie

                  L 219/1

         VYKONÁVACIE NARIADENIE KOMISIE (EÚ) 2018/1206
         z 28. augusta 2018,
         ktorým sa otvárajú colné kvóty Únie na ovčie a kozie mäso a spracované ovčie mäso s pôvodom na Islande a stanovuje sa správa týchto colných kvót
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä jeho článok 58 ods. 1,
         keďže:

                     (1)

                     Na základe článku 19 dohody o Európskom hospodárskom priestore bola medzi Európskou úniou a Islandom uzavretá dohoda vo forme výmeny listov týkajúca sa dodatočných obchodných preferencií pri poľnohospodárskych výrobkoch (2) (ďalej len „dohoda“). Dohodu schválila v mene Únie Rada rozhodnutím (EÚ) 2017/1913 (3).

                     (2)

                     Komisia s cieľom vykonávať prílohu V k dohode prijala vykonávacie nariadenie (EÚ) 2018/562 (4), ktorým sa mení vykonávacie nariadenie (EÚ) č. 1354/2011 (5). Zmenou sa zvýšili množstvá existujúcich bezcolných kvót pre ovčie a kozie mäso s pôvodom na Islande, ktoré patria pod colné položky 0204 a 0210, a otvorila sa ročná bezcolná kvóta Únie na spracované ovčie mäso, ktoré patrí do podpoložky 1602 90.

                     (3)

                     Množstvá colných kvót na ovčie a kozie mäso, ktoré sú spravované podľa vykonávacieho nariadenia (EÚ) č. 1354/2011, sú vyjadrené v tonách ekvivalentu hmotnosti jatočného tela, zatiaľ čo v dohode sa stanovuje, že množstvá colných kvót na tovar s pôvodom na Islande majú byť vyjadrené v tonách výrobkov. Preto je vhodné, aby sa množstvá colných kvót Únie stanovené v dohode vyjadrili v tonách výrobkov namiesto v tonách ekvivalentu jatočného tela tým, že sa ich správa stanoví v samostatnom nariadení.

                     (4)

                     Okrem toho treba stanoviť správu colnej kvóty na tovar, ktorý patrí do položiek 0204 a 0210 v rámci nového poradového čísla colnej kvóty, a stanoviť ustanovenia týkajúce sa prechodu na nové poradové číslo colnej kvóty. Vypustenie colných kvót zodpovedajúcich výrobkom s pôvodom na Islande z vykonávacieho nariadenia (EÚ) č. 1354/2011 je stanovené vo vykonávacom nariadení Komisie (EÚ) 2018/1128 (6).

                     (5)

                     V dohode sa uvádza, že colné kvóty stanovené v jej prílohe V sa majú uplatňovať ročne, a stanovuje sa tu postupné zvyšovanie objemov colných kvót v rokoch nasledujúcich po nadobudnutí platnosti dohody. V prílohe V k dohode sa stanovuje, že v prvom roku uplatňovania sa množstvá vypočítavajú na pomernom základe. Keďže dohoda sa uplatňuje od 1. mája 2018, množstvá na rok 2018 vypočítané na pomernom základe, ako aj ročné množstvá na nasledujúce roky, by sa mali stanoviť v súlade s prílohou V k dohode.

                     (6)

                     Colné kvóty by mala Komisia spravovať na základe chronologického poradia podľa dátumov prijatia colných vyhlásení na prepustenie do voľného obehu v súlade s pravidlami správy colných kvót stanovenými vo vykonávacom nariadení Komisie (EÚ) 2015/2447 (7).

                     (7)

                     V dohode sa stanovuje, že na výrobky, na ktoré sa vzťahujú colné kvóty, sa majú uplatňovať ustanovenia stanovené v protokole 3 k Dohode medzi Európskym hospodárskym spoločenstvom a Islandskou republikou, zmenenom rozhodnutím č. 2/2005 Spoločného výboru ES – Island týkajúcim sa vymedzenia pojmu „pôvodné výrobky“ a metód administratívnej spolupráce (8).

                     (8)

                     Toto nariadenie by sa v záujme toho, aby sa zhodovalo s dátumom uplatňovania vykonávacieho nariadenia (EÚ) 2018/1128, v ktorom sa stanovuje odstránenie colných kvót stanovených pre výrobky s pôvodom na Islande z vykonávacieho nariadenia (EÚ) č. 1354/2011, malo uplatňovať od 1. septembra 2018.

                     (9)

                     Opatrenia stanovené v tomto nariadení sú v súlade so stanoviskom Výboru pre colný kódex,

               PRIJALA TOTO NARIADENIE:

            Článok 1
            Colné kvóty Únie sa otvárajú pre ovčie a kozie mäso a pre spracované ovčie mäso s pôvodom na Islande, ako sa stanovuje v prílohe.

            Článok 2
            Colné kvóty uvedené v prílohe sa spravujú v súlade s článkami 49 až 54 vykonávacieho nariadenia (EÚ) 2015/2447.

            Článok 3
            Na to, aby sa na tovar uvedený v prílohe mohli vzťahovať colné kvóty stanovené v tomto nariadení, musí spĺňať mutatis mutandis pravidlá pôvodu a ďalšie ustanovenia stanovené v protokole 3 k Dohode medzi Európskym hospodárskym spoločenstvom a Islandom zmenenom rozhodnutím č. 2/2005 Spoločného výboru ES – Island týkajúcim sa vymedzenia pojmu „pôvodné výrobky“ a metód administratívnej spolupráce.

            Článok 4
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 1. septembra 2018.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. augusta 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 269, 10.10.2013, s. 1.

            (2)  Ú. v. EÚ L 274, 24.10.2017, s. 58.

            (3)  Rozhodnutie Rady (EÚ) 2017/1913 z 9. októbra 2017 o uzavretí dohody vo forme výmeny listov medzi Európskou úniou a Islandom týkajúcej sa dodatočných obchodných preferencií pri poľnohospodárskych výrobkoch (Ú. v. EÚ L 274, 24.10.2017, s. 57).

            (4)  Vykonávacie nariadenie Komisie (EÚ) 2018/562 z 9. apríla 2018, ktorým sa mení vykonávacie nariadenie (EÚ) č. 1354/2011, ktorým sa otvárajú ročné colné kvóty Únie na ovce, kozy, ovčie mäso a kozie mäso (Ú. v. EÚ L 94, 12.4.2018, s. 4).

            (5)  Vykonávacie nariadenie Komisie (EÚ) č. 1354/2011 z 20. decembra 2011, ktorým sa otvárajú ročné colné kvóty Únie na ovce, kozy, ovčie mäso a kozie mäso (Ú. v. EÚ L 338, 21.12.2011, s. 36).

            (6)  Vykonávacie nariadenie Komisie (EÚ) 2018/1128 z 9. augusta 2018, ktorým sa mení vykonávacie nariadenie (EÚ) č. 1354/2011, ktorým sa otvárajú ročné colné kvóty Únie na ovce, kozy, ovčie mäso a kozie mäso (Ú. v. EÚ L 205, 14.8.2018, s. 1).

            (7)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 58).

            (8)  Rozhodnutie Spoločného výboru ES – Island č. 2/2005 z 22. decembra 2005, ktorým sa mení a dopĺňa protokol č. 3 k dohode týkajúci sa vymedzenia pojmu „pôvodné výrobky“ a metód administratívnej spolupráce (Ú. v. EÚ L 131, 18.5.2006, s. 1).

            PRÍLOHA
            Bez ohľadu na pravidlá interpretácie kombinovanej nomenklatúry má znenie opisu výrobkov iba informatívnu hodnotu, pričom rozsah preferenčného režimu sa v kontexte tejto prílohy určuje na základe číselných znakov KN platných v čase prijatia tohto nariadenia. Ak je pred číselným znakom KN uvedené „ex“, preferenčný režim sa má určiť uplatnením číselného znaku KN a zodpovedajúceho opisu spoločne.

                        Poradové číslo

                        Číselný znak KN

                        Podpoložka TARIC

                        Opis výrobkov

                        Obdobie kvóty

                        Objem kvóty (v tonách čistej hmotnosti, pokiaľ nie je uvedené inak)

                        Colná sadzba v rámci kvóty (v %)

                        09.0833

                        0204

                        Ovčie mäso

                        Od 1.9.2018 do 31.12.2018

                        [2 117  (*1)]

                        0

                        0210 99 21
                        0210 99 29

                        Od 1.1.2019 do 31.12.2019

                        2 783

                        ex 0210 99 85

                        10

                        Pre každý kalendárny rok od 1.1.2020

                        3 050

                        09.2118

                        1602 90 91

                        Spracované ovčie mäso

                        Od 1.9.2018 do 31.12.2018

                        67

                        0

                        Od 1.1.2019 do 31.12.2019

                        233

                        Pre každý kalendárny rok od 1.1.2020

                        300

               (*1)  V prípade vyhlásení s dátumom prijatia od 1.1.2018 do 31.8.2018 sa objem tejto kvóty na rok 2018 zníži o sumy použité v rámci colných kvót s poradovými číslami 09.2119, 09.2120 a 09.0790.


title: Vykonávacie nariadenie Komisie (EÚ) 2018/1543 z 15. októbra 2018 o povolení prípravku s obsahom Pediococcus pentosaceus DSM 32291 ako kŕmnej doplnkovej látky pre všetky druhy zvierat (Text s významom pre EHP)

text:
                  16.10.2018

                  SK

                  Úradný vestník Európskej únie

                  L 259/22

         VYKONÁVACIE NARIADENIE KOMISIE (EÚ) 2018/1543
         z 15. októbra 2018
         o povolení prípravku s obsahom Pediococcus pentosaceus DSM 32291 ako kŕmnej doplnkovej látky pre všetky druhy zvierat
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
         keďže:

                     (1)

                     V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení.

                     (2)

                     V súlade s článkom 7 nariadenia (ES) č. 1831/2003 bola predložená žiadosť o povolenie prípravku s obsahom Pediococcus pentosaceus DSM 32291. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

                     (3)

                     Uvedená žiadosť sa týka povolenia prípravku s obsahom Pediococcus pentosaceus DSM 32291 ako kŕmnej doplnkovej látky pre všetky druhy zvierat, ktorá sa má zaradiť do kategórie doplnkových látok „technologické doplnkové látky“.

                     (4)

                     Európsky úrad pre bezpečnosť potravín (ďalej len „úrad“) v stanovisku z 21. februára 2018 (2) skonštatoval, že prípravok s obsahom Pediococcus pentosaceus DSM 32291 nemá za navrhovaných podmienok používania negatívny účinok na zdravie zvierat, zdravie ľudí ani životné prostredie. Takisto dospel k záveru, že uvedený prípravok má potenciál zlepšiť silážovateľnosť ľahko a stredne ťažko silážovateľnej krmoviny. Úrad nepovažuje za potrebné stanoviť osobitné požiadavky na monitorovanie po umiestnení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

                     (5)

                     Z posúdenia prípravku s obsahom Pediococcus pentosaceus DSM 32291 vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedeného prípravku by sa preto malo povoliť podľa prílohy k tomuto nariadeniu.

                     (6)

                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

               PRIJALA TOTO NARIADENIE:

            Článok 1
            Prípravok špecifikovaný v prílohe, ktorý patrí do kategórie doplnkových látok „technologické doplnkové látky“ a do funkčnej skupiny „doplnkové látky do siláže“, sa za podmienok stanovených v uvedenej prílohe povoľuje ako doplnková látka vo výžive zvierat.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 15. októbra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 268, 18.10.2003, s. 29.

            (2)  Vestník EFSA (EFSA Journal) (2018) 16(3):5202.

            PRÍLOHA

                        Identifikačné číslo doplnkovej látky

                        Doplnková látka

                        Zloženie, chemický vzorec, opis, analytická metóda

                        Druh alebo kategória zvierat

                        Maximálny vek

                        Minimálny obsah

                        Maximálny obsah

                        Iné ustanovenia

                        Koniec platnosti povolenia

                        JTK doplnkovej látky/kg čerstvého materiálu

                           Technologické doplnkové látky: doplnkové látky do siláže

                        1k21015

                           Pediococcus pentosaceus DSM 32291

                           Zloženie doplnkovej látky

                        Prípravok s obsahom Pediococcus pentosaceus DSM 32291 obsahujúci minimálne 8 × 1010 JTK/g doplnkovej látky

                           Charakteristika účinnej látky

                        Životaschopné bunky Pediococcus pentosaceus DSM 32291

                           Analytická metóda
                            (1)

                        Stanovenie počtu buniek v kŕmnej doplnkovej látke: difúzna platňová metóda na MRS agare (EN 15786).
                        Identifikácia kŕmnej doplnkovej látky: pulzná gélová elektroforéza (PFGE).

                        všetky druhy zvierat

                        —

                        —

                        —

                                    1.

                                    V návode na použitie doplnkovej látky a premixu sa musia uvádzať podmienky skladovania.

                                    2.

                                    Minimálny obsah Pediococcus pentosaceus DSM 32291, ak sa nepoužíva v kombinácii s inými mikroorganizmami, ktoré sú doplnkovými látkami do siláže: 5 × 107 JTK/kg ľahko a stredne ťažko silážovateľného čerstvého materiálu (2).

                                    3.

                                    Pre používateľov doplnkovej látky a premixov stanovia prevádzkovatelia krmivárskych podnikov prevádzkové postupy a organizačné opatrenia s cieľom riešiť potenciálne riziká vyplývajúce z ich používania. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky.

                        5.11.2028

               (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports

               (2)  Ľahko silážovateľná krmovina: > 3 % rozpustných uhľohydrátov v čerstvom materiáli. Stredne ťažko silážovateľná krmovina: 1,5 – 3,0 % rozpustných uhľovodíkov v čerstvom materiáli. Nariadenie Komisie (ES) č. 429/2008 z 25. apríla 2008 o podrobných pravidlách implementácie nariadenia Európskeho parlamentu a Rady (ES) č. 1831/2003, pokiaľ ide o prípravu a predkladanie žiadostí a posudzovanie a povoľovanie kŕmnych doplnkových látok (Ú. v. EÚ L 133, 22.5.2008, s. 1).


title: Vykonávacie nariadenie Komisie (EÚ) 2018/1661 zo 7. novembra 2018, ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom

text:
                  8.11.2018

                  SK

                  Úradný vestník Európskej únie

                  L 278/16

         VYKONÁVACIE NARIADENIE KOMISIE (EÚ) 2018/1661
         zo 7. novembra 2018,
         ktorým sa mení nariadenie Rady (ES) č. 1210/2003 o niektorých osobitných obmedzeniach hospodárskych a finančných vzťahov s Irakom
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) 1210/2003 zo 7. júla 2003 o niektorých osobitných obmedzeniach hospodárskych a finančných vzťahov s Irakom, ktorým sa zrušuje nariadenie (ES) 2465/96 (1), a najmä na jeho článok 11 písm. b),
         keďže:

                     (1)

                     V prílohe III k nariadeniu (ES) č. 1210/2003 sa uvádza zoznam fyzických a právnických osôb, verejných inštitúcií, spoločností a agentúr a subjektov predchádzajúcej vlády Iraku, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov, ktoré boli umiestnené mimo Iraku k 22. máju 2003.

                     (2)

                     Dňa 2. novembra 2018 sankčný výbor Bezpečnostnej rady OSN rozhodol o vypustení jedného záznamu zo zoznamu osôb alebo subjektov, na ktoré by sa malo uplatňovať zmrazenie finančných prostriedkov a hospodárskych zdrojov.

                     (3)

                     Príloha III k nariadeniu (ES) č. 1210/2003 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha III k nariadeniu (ES) č. 1210/2003 sa mení tak, ako sa uvádza v prílohe k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 7. novembra 2018

                  Za Komisiu

                  v mene predsedu

                  riaditeľ Útvaru pre nástroje zahraničnej politiky

            (1)  Ú. v. EÚ L 169, 8.7.2003, s. 6.

            PRÍLOHA
            V prílohe III k nariadeniu (ES) č. 1210/2003 sa vypúšťa tento záznam:

                           „76.

                           MAYSAN SUGAR STATE ENTERPRISE. Adresy: a) P.O. Box 9, Amara, Maysan, Iraq; b) P.O. Box 3028, Maysan, Iraq.“